Laokoon
Laokoon er i græsk-romersk mytologi en trojansk Apollon- og Poseidonpræst, der, efter at grækerne tilsyneladende havde opgivet deres belejring af Troja, alligevel advarede mod at føre den træhest, som grækerne havde efterladt, ind i byen.
Stemningen blandt trojanerne var delt, og Laokoon blev ved lodtrækning valgt til ved et offer til Poseidon at spørge om gudernes vilje. Midt under ofringen kom to slanger op af havet og kvalte Laokoon og hans to sønner på alteret. Dette varsel, som i kilderne tolkes meget forskelligt, fik trojanerne til at træffe den skæbnesvangre beslutning at føre hesten ind i byen. 
Episoden findes omtalt i græsk litteratur, men er blevet verdenskendt gennem Vergils beskrivelse i Æneidens 2. sang.